**Taru Lahti-Liukkonen** (o.s. **Lahti**, s. 9. joulukuuta 1992 Tampere) on suomalainen beach volley -ammattilainen. Hänen parinsa on Niina Ahtiainen, jonka kanssa Lahti-Liukkonen on voittanut kahdesti maailmankiertueen osakilpailun. Lahti-Liukkonen on pelannut beach volleyta huipulla myös Riikka Lehtosen ja Anniina Parkkisen kanssa.

Lahti-Liukkonen nousi beach volleyssa kansainväliselle tasolle käytännössä vuosien 2015 ja 2016 aikana yhdessä parinsa Riikka Lehtosen kanssa. Loppuvuodesta 2015 suomalainen valittiin beach volleyn maailmankiertueen vuoden tulokkaaksi muiden pelaajien, valmentajien, tuomareiden ja turnausjärjestäjien äänestämänä. Kansainvälisen lentopalloliiton beach volley -rankingissa Lehtonen ja Lahti-Liukkonen olivat vuoden 2016 päättyessä sijalla 13. Heinäkuussa 2023 Lahti-Liukkonen ja Ahtiainen olivat maailmanlistalla sijalla 26.

Keväällä 2021 Lahti-Liukkoselle ja hänen miehelleen Kai Liukkoselle syntyi tytär, jonka myötä Lahti-Liukkonen oli kentiltä sivussa vuosina 2019-2021. Lahti-Liukkonen on naisten kaikkien aikojen SM-mitalitilastossa toisena seitsemällä SM-kullalla ja kolmella SM-hopealla.

Ura
---

### Lentopalloura

Ennen lajin vaihtoa lentopallosta beach volleyhin Lahti-Liukkonen pelasi lentopalloa Suomen huipulla. Hän voitti Vanajan Racing Clubin riveissä SM-hopeaa niin Suomen Cupissa kuin Mestaruusliigassa. Lisäksi Lahti ehti pelata Pieksämäki Volleyn ja virolaisen Viimsi Spatan riveissä. Hänen peliroolinsa oli yleispelaaja.

### Beach volley -ura

Lahti-Liukkonen pelasi beach volleyta ensimmäisen kerran Riikka Lehtosen kanssa 16-vuotiaana. Vuonna 2014 pari alkoi kiertää säännöllisesti beach volleyn maailmankiertuetta. Tätä ennen Lahti-Liukkosesta oli ehtinyt tulla kautta aikain kolmas suomalainen pelaaja, joka oli yltänyt voittoon maailmankiertueella. Häntä aiemmin vain Nyströmin siskokset Emilia ja Erika olivat pystyneet voittamaan otteluita. Syksyllä 2012 Lahti tuurasi Nyströmin siskoksista loukkaantumisen vuoksi sivussa ollutta Erikaa maailmankiertueen päättäneessä Thaimaan turnauksessa ja sijoittui Emilia Nyströmin parina turnauksessa seitsemänneksi. Alle 23-vuotiaiden MM-kisoissa Puolassa 2014 Lahti-Liukkonen ylsi parinsa Anniina Parkkisen kanssa neljänneksi.

Vuonna 2015 Lahti-Liukkonen valittiin vuoden tulokkaaksi beach volleyn maailmankiertueella Lahti-Liukkonen ja Lehtonen pelasivat suomalaisittain historiallisen kauden maailmankiertueella ja tekivät suomalaista lajihistoriaa sijoittumalla 4:nneksi maailmankiertueen osakilpailussa. Myöhemmin pari ylsi vielä toiseksi Turkin Antalyan World Tourin -osakilpailussa.

Lahti-Liukkonen ja Lehtonen tavoittelivat tosissaan paikkaa Riossa vuonna 2016 järjestettyihin kesäolympialaisiin. Unelma Riosta ei kuitenkaan toteutunut, sillä parin ranking ei riittänyt kisoihin päässeen 24 parhaimman parin joukkoon. Beach volley -kauden päätteeksi julkaistussa kansainvälisessä beach volley -rankingissa Lahti-Liukkonen ja Lehtonen ylsivät kuitenkin 13:nneksi vuonna 2016, ja samana Lahti-Liukkonen oli yksi ehdokkaista Suomen Urheilugaalassa vuoden läpimurto -kategoriassa yhdessä jääkiekon Stanley Cup -voittajan Teuvo Teräväisen, uinnin kaksinkertaisen EM-kultamitalistin Jenna Laukkasen ja maratoonari Aliisa Vainion kanssa. Uuno-palkinto meni lopulta Jenna Laukkaselle.

Riikka Lehtosen lopetettua beach volley -uransa Taru Lahti-Liukkonen on pelannut beach volleyta säännöllisesti Niina Ahtiaisen kanssa. He ovat voittaneet kahdesti maailmankiertueen osakilpailun vuosina 2022 ja 2023. Heinäkuussa 2023 pari oli maailmanlistalla sijalla 26.

Saavutuksia
-----------

* FIVB:n maailmankiertueen osakilpailun voitto 2022, 2023
* Vuoden tulokas FIVB:n maailmankiertueella 2015
* Ehdokas Vuoden läpimurroksi Suomen Urheilugaalassa 2015

Lähteet
-------

1. ↑  STT: Lahti-Liukkonen ja Parkkinen jatkopeleihin Fort Lauderdalessa *Turun Sanomat*.  10.2.2017. Viitattu 10.2.2017.
2. ↑  Suomalaista beach volley -historiaa – Lahti-Liukkonen ja Ahtiainen voittivat maailmankiertueen kilpailun: "Ei tätä vieläkään oikein usko" *Yle Urheilu*.  16.10.2022. Viitattu 17.10.2022.
3. 1 2  Loistavaa Niina ja Taru! Maailmankiertueen turnausvoitto kotihiekoilla *Lentopalloliitto*.  2.7.2023. Viitattu 3.7.2023.
4. ↑  Petri Sjöblom: Riikka Lehtosen ura jatkuu - tähtäimessä jo ensi kesän MM-kisat *Yle Urheilu*.  21.10.2016. Viitattu 10.2.2017.
5. ↑  Pihlajamäestä kauden lentopalloilija, Lahti ja Vahela beach volleyn parhaat *Yle Urheilu*.  3.7.2016. Viitattu 3.7.2023.
6. ↑  Lahti valittiin Beach volleyn maailmankiertueen Vuoden tulokkaaksi *ts.fi*.  15.10.2015. Viitattu 3.7.2023.
7. ↑  seravo, Kangasalan Sanomat: Riikka Lehtonen ja Taru Lahti FIVB:n rankingin 13:s *Kangasalan Sanomat*.  29.9.2016. Viitattu 3.7.2023.
8. 1 2  Treeni | Suomalaispari tietää, miksi epämiellyttävä ja ikävä harjoitus on tärkeä: "Siinä on semmoinen viha–rakkaus-suhde" *Helsingin Sanomat*.  3.8.2023. Viitattu 5.8.2023.
9. ↑  Taru Lahti-Liukkonen palaa hiekalle, vaikka kotoa lähteminen oli vaikeaa – "Olen niin ylpeä, että olen äiti ja nyt EM-kisoissa" *Yle Urheilu*. Viitattu 11.8.2021.
10. ↑
11. ↑  Taru Lahti-Liukkosen suurin haave toteutui ja ensimmäinen äitienpäivä saa hänet herkistymään – olympiaunelma mahtuu yhä vauvakuplaan *Yle Urheilu*.  9.5.2021. Viitattu 3.7.2023.
12. ↑  Ahtiainen / Lahti-Liukkonen ensimmäiseen yhteiseen Suomen mestaruuteen *Lentopalloliitto*.  13.8.2023. Viitattu 14.8.2023.
13. ↑
14. ↑  Ketkä | Riikka Lehtonen ja Taru Lahti *Helsingin Sanomat*.  8.7.2015. Viitattu 4.7.2023.
15. ↑  Taru Lahti teki kotimaista beach volleyn historiaa - Lentopalloliitto *www.lentopalloliitto.fi*. Viitattu 15.10.2015.
16. ↑  Nyström / Lahti komeasti seitsemänsiä Thaimaassa - Lentopalloliitto *www.lentopalloliitto.fi*. Viitattu 15.10.2015.
17. 1 2  Taru Lahti ehdokkaana Urheilugaalassa vuoden läpimurto -kategoriassa - Lentopalloliitto *www.lentopalloliitto.fi*. Viitattu 10.12.2015.
18. ↑  Taru Lahdelle upea tunnustus - Lentopalloliitto *www.lentopalloliitto.fi*. Viitattu 15.10.2015.
19. ↑  Lehtonen ja Lahti uran parhaallaan neljänneksi Sotshissa - Lentopalloliitto *www.lentopalloliitto.fi*. Viitattu 15.10.2015.
20. ↑  Antalyan World Tourilla tehtiin suomalaista beach volley -historiaa *www.lentopalloliitto.fi*. Viitattu 14.5.2016.
21. ↑  Lehtonen ja Lahti upeasti hopealle Antalyan World Tourilla *www.lentopalloliitto.fi*. Viitattu 14.5.2016.
22. ↑  Sportti com Estonia- Lehtosen ja Lahden Rio-unelma taas hieman lähempänä *www.sportti.com*. Viitattu 4.7.2023.
23. ↑  Loppukiri Rioon käynnistyy Norjasta *www.lentopalloliitto.fi*. Viitattu 23.6.2016.
24. ↑  Suomalaisnaisten tie Rioon katkesi tappiolla Ruotsille *www.lentopalloliitto.fi*. Viitattu 23.6.2016.
25. ↑  Lehtonen ja Lahti FIVB:n rankingin 13:s *lentopalloliitto.fi*. Viitattu 29.9.2016.
26. ↑  Suomen Urheilugaala - Läpimurto\_\_\_\_ *www.suomenurheilugaala.fi*.  Arkistoitu 3.6.2016. Viitattu 14.5.2016.